Inden træet kan pyntes til jul, skal det hentes ude i plantagen - og det er netop, hvad mange nordjyder gør i denne weekend. Ikke mindst i Sindal.

Juleaften nærmer sig, og for mange betyder det, at to do-listen snart skal løbes igennem, så alt gaveshopping, madindkøb og julepyntning er klar inden den store aften. Med præcis seks dage til juleaften, er der derfor også travlt hos Mellemgårds plantage, hvor weekenden inden juleaften er højsæson for juletræssalget. - Vi regner med, at der bliver travlt. - Hvis vi sammenligner med sidste år, hvor vi overtog gården her, så er det den her weekend, hvor der bliver rigtig travlt, fortæller Jesper Tøttrup, der er ejer af Mellemgård Plantage. En oplevelse Lørdag var familien Meyer Christensen en af de mange familier, der havde lagt vejen forbi Sindal for at finde det perfekte juletræ. Det er for tyndt. Det er for tykt. Det er for lavt. - Mor, vi har så meget julepynt derhjemme, lyder det i familiens udvælgelsesproces. Netop den oplevelse, som familien Meyer Christensen har lørdag, er det, som Jesper Tøttrup oplever, når folk køber sit juletræ hos dem. -	Det er en oplevelse at købe juletræ ved os, da det betyder meget for folk, at de kommer ud og hygger med deres børn og børnebørn, fortæller han. Men det er altså ikke bare lige til at finde det perfekte juletræ, for familierne skal bevæge sig gennem Melgårdens 10 hektarer jord fyldt med nordmandsgraner. Alligevel kommer mange familier igen året efter. -	Vi har familier, der kommer i tre-fire generationer, og som har handlet træ her i mange år, forklarer Jesper Tøttrup. Efter længe søgen lykkedes det også familien Meyer Christensen at finde årets perfekte træ, som de stolt fælder og slæber med hjem til pyntning.